Hosszú Katinka már négy aranynál tart, és vezeti az örökrangsort
Hosszú Katinka megszerezte negyedik aranyérmét az úszók rövidpályás világbajnokságán a kanadai Windsorban. A háromszoros olimpiai bajnok csütörtökön 200 méter háton védte meg címét.
Hosszú Katinka kedden 400 méter vegyesen győzött, valamint 200 méter gyorson lett második. Szerdán 100 méter háton, valamint 200 méter pillangón nem talált legyőzőre, ezzel megszerezte pályafutása 18. rövidpályás világbajnoki érmét, és az örökrangsor élére ugrott.

Hosszú először a 200 méter hát fináléjában volt érdekelt: a szám címvédőjeként és világcsúcstartójaként már az első hossz után az élre állt. Az utolsó hosszra közel két másodperces előnnyel fordult rá, és ezúttal is óriási fölénnyel győzött.

Másodszor 100 méter vegyesen – ahol ugyancsak világcsúcstartó és címvédő – kellett helyt állnia, itt Verrasztó Evelynnel azonos futamba került az elődöntőben. Hosszú futamgyőztesként 57.53-as idejével több mint egy másodperccel a teljes mezőny fölé kerekedve jutott a fináléba, míg Verrasztó 1.00.59 perccel hetedik lett, ami összesítésben a 13. helyet érte.

A nap zárásaként a kifejezetten megterhelő 800 méter gyors várt még Hosszú Katinkára: itt már érződött rajta a fáradtság, végül 8:36.76 perccel a nyolcadik lett.

"Úgy gondolom, eddig elég jól sikerült a világbajnokság, bár vannak hullámhegyek és hullámvölgyek, de ez törvényszerű, amikor ennyi számot úszik az ember. A mai nyolcszáz gyors például nem úgy sikerült, ahogy szerettem volna, de sajnos az előző szám után nem tudtam rendesen levezetni, és ez visszaütött. Viszont most jön végre egy kis pihenő. A kétszáz hát aranyérmének örülök, igazából most ennyi is elég volt, a száz vegyes jól sikerült, kíváncsi leszek, holnap mire leszek képes ebben a számban, mert este nekem ez lesz az első a programban" – értékelte a napját Hosszú Katinka.

Az esti programban a magyarok közül elsőként Földházi Dávid lépett rajtkőre a 100 méter vegyes elődöntőjében. A 21 éves magyar versenyző – aki a 13. idővel jutott be – délelőtti idejét nem tudta megjavítani, így 53.61 másodperccel futamában a nyolcadik, összesítésben pedig a 15. lett.

Férfi 50 méter gyorson Lobanovszkij Maxim egyéni legjobbját beállítva 21.52-vel futamában az ötödik lett, összesítésben a 11. helyen végzett.
úszás aranyérem úszók rövidpályás világbajnoksága Windsor Kanada Hosszú Katinka